ཁོ་བོའི་རྨོངས་དཔྱད་ལྟར་ན་གཅིག་ནས་རྗེས་སྨྲས་ཞེས་པའི་ཚིག་འབྲུ་གཉིས་པོ་དེར་གོ་རྒྱུ་ཆེན་པོ་ལྡན་པ་ཞིག་སྟེ།སྔོན་ལ་བརྡ་སྤྲོད་པའི་གཞུང་འདིའི་ཕྱི་མོ་སྨྲ་བ་པོ་ཞིག་བྱུང་པ་དངོས་སུ་བསྟན་པས།སུམ་རྟགསཀྱི་གཞུང་འདི་སློབ་དཔོན་ཐོན་མིས་མཛད་པ་ཞིག་མ་ཡིན་པ་གསལ་བར་བསྟན་ཅིང་།གཉིས་ནས་སྨྲ་བའི་དབང་ཕྱུག་ཅེས་པ་ནི་མགོན་པོ་འཇམ་དཔལ་དབྱངས་ཀྱི་མཚན་གྱི་རྣམ་གྲངས་སུ་འགྱུར་བར་བསྟན་ཅིང་།གཉིས་ནས་སྨྲ་བའི་དབང་ཕྱུག་ཅེས་པ་ནི་མགོན་པོ་འཇམ་དཔལ་ས་སྐྱ་པཎྚི་ཏའི་ཡི་གེའི་སྦྱོར་བཞེས་པའི་གསུང་གི་རྗེས་སུ་འབྲངས་ནས་སྨྲས་པ་ཞེས་ལྷང་ངེར་ཐོས་ཤིང་ལྷན་ནེར་དྲན་པ་ནི་རེ་ཞིག་རང་སྣང་གི་དཔྱད་པ་ཙམ་ལགས་སོ།ད་དུང་སྨྲ་བའི་དབང་ཕྱུག་གི་རྗེས་སྨྲས་ཞེས་གསུངས་པ་འདིས་སུམ་རྟགས་ཀྱི་གཞུང་མཛད་པ་པོ་གང་ཟག་ཁྱད་དུ་འཕགས་པ་དེ་ཉིད་ཀྱི་ཐུགས་དགོངས་ལ་བསྟན་བཅོས་འདི་བཞིན་སློབ་དཔོན་ཐོན་མིས་མཛད་པར་རྫུ་བའི་ཀུན་སློང་དེ་རིགས་རྩ་བ་ནས་མེད་པ་མཐར་ཕྱིན་པར་བསྟན་ཡོད།དེ་ནི་གང་གི་རྗེས་འཇུག་པ་དག་གིས་བར་སྐབས་ཤིག་ལ་བསྟན་བཅོས་མཛད་བྱང་སྔ་རབས་འགའ་ཞིག་གི་ལད་མོ་བྱས་ཏེ།སློབ་དཔོན་ཐུ་མི་སམ་བྷོ་ཊས་མཛད་ཅེས་ཆེར་སྒྲོག་བྱས་པ་དེ་ནི་སློབ་མ་དད་པ་ཅན་གྱིས་བླ་མ་ཟོག་པོར་གཏོང་ཞེས་པའི་དཔེ་དོན་ཐོག་ཏུ་མངོན་པ་ཞིག་ཡིན་སྙམ།འོན་ཀྱང་དེའི་རྗེས་འབྲས་ནི་མ་ཎི་བཀའ་འབུམཟེར་བ་སོགས་དང་གཏན་ནས་མི་འདྲ་བར་ཆོས་ལུགས་གྲུབ་མཐའ་མི་འདྲ་བའི་ཕྱོགས་ཞེན་མེ་ལྟར་འབར་བའི་དུས་རབས་རིང་པོའི་ནང་བོད་ཀྱི་བརྡ་སྤྲོད་གཞུང་ལུགས་འཕེལ་རྒྱས་ཁྱབ་གདལ་དུ་འགྱུར་བའི་ཕན་འབྲས་བརྗོད་ཀྱིས་མི་ལང་བ་ཞིག་ཐོན་པས་དེ་རིགས་ཀྱི་ཕན་གནོད་ལྟ་བུར་ཉ་ཉུང་མཉམ་བསྲེལ་རྩ་བ་ནས་བྱེད་མི་རུང་ངོ་།